রামমোহনকে ‘দালাল’ বলে কটাক্ষ! BJP নেতাকে ধুয়ে দিল তৃণমূল

ওয়েব ডেস্ক: বাংলার নবজাগরণের অগ্রদূত রাজা রামমোহন রায়কে (Raja Ram Mohan Roy) ঘিরে ফের বিতর্ক। মধ্যপ্রদেশের (Madhya Pradesh) উচ্চশিক্ষামন্ত্রী ইন্দর সিং পারমার (Inder Singh Parmar) তাঁকে ‘ব্রিটিশের দালাল’ এবং ‘ভুয়ো সমাজ সংস্কারক’ বলে কটাক্ষ করায় ক্ষোভ ছড়িয়েছে রাজ্য-রাজনীতিতে। তৃণমূল কংগ্রেস (TMC) এই মন্তব্যকে ‘বাংলার ঐতিহ্য ও মনীষীদের প্রতি অবমাননা’ বলে আখ্যা দিয়ে তীব্র আক্রমণ শানিয়েছে বিজেপির বিরুদ্ধে।

রবিবার তৃণমূলের সর্বভারতীয় সোশ্যাল মিডিয়া হ্যান্ডেলে পারমারের বিতর্কিত মন্তব্যের ভিডিও শেয়ার করে লেখা হয়, ‘যিনি সতীদাহের মতো অমানবিক প্রথাকে বাংলার সমাজ থেকে চিরতরে মুছে দিয়েছিলেন, সেই মহাপুরুষ রাজা রামমোহন রায়কে অপমান করছে বিজেপি। এগুলো বাংলার সংস্কৃতিকে ধ্বংস করার চেষ্টা।’

আরও পড়ুন: নীতীশকেই মুখ্যমন্ত্রী করবে NDA! BJP-র ঝুলিতে মন্ত্রিসভার ক’টি পদ?

এই পোস্টেই বাংলার মনীষীদের নিয়ে বিজেপি নেতাদের করা বেশ কিছু বিতর্কিত মন্তব্যের কথাও মনে করিয়ে দেওয়া হয় তৃণমূলের তরফে। বিজেপি নেতাদের ‘বাংলা-বিরোধী আচরণের’ নিদর্শন দিয়ে একই পোস্টে লেখা হয়, ‘অমিত শাহের মিছিলে ঈশ্বরচন্দ্র বিদ্যাসাগরের মূর্তি ভেঙেছিল খোদ বাংলায় এসে। স্বামী বিবেকানন্দকে অজ্ঞ বামপন্থী বলেছিল এদের নেতা সুকান্ত মজুমদার। রবীন্দ্রনাথের জন্মস্থান বদলে দিয়েছিল এদের নেতা জেপি নাড্ডা, উত্তরপ্রদেশের পাঠ্যপুস্তক থেকে রবীন্দ্রনাথ ঠাকুরকে বাদ দিয়েছিল।’

তৃণমূলের দাবি, এসব ঘটনা বিজেপির বাংলাবিরোধী মনোভাবকেই আরও স্পষ্ট করে দেয়। পোস্টে লেখা হয়, ‘এই বাংলা-বিরোধী বিজেপিদের চিনে রাখুন। এরা দেশের শত্রু, বাংলার শত্রু এবং সমাজের শত্রু।’ দলের তরফে বার্তা দিয়ে লেখা হয়, ‘যারা দেশের সাংস্কৃতিক ঐতিহ্যকে অপমান করে, তারা দেশেরও শত্রু, বাংলারও শত্রু, সমাজেরও শত্রু। বাংলার মানুষ এর উপযুক্ত জবাব দেবে।’